১৮৮৯ সালে ভারতীয় উপমহাদেশের প্রথম ফুটবল টুর্নামেন্ট ট্রেডস কাপে অংশ নেওয়া একমাত্র দেশীয় দল ছিল শোভাবাজার। পরে ১৮৯২ সালে একই টুর্নামেন্টে তারা ইংরেজ ক্লাব ইস্ট সারে রেজিমেন্টকে হারিয়ে দেয়। মূলত ওই সময় থেকেই বাংলার আনাচকানাচে ফুটবল খেলা বিষয়ে একটু একটু করে আগ্রহ ছড়াতে থাকে। বিংশ শতকের শুরুতেই সুদূর পাবনার সাতবেড়িয়া গ্রামেও লোকে দলে দলে ফুটবল ম্যাচ দেখতে যাচ্ছিল। সমগ্র স্মৃতিচিত্র বইয়ে নিজের খুব ছোটবেলার এমন স্মৃতির কথা লিখেছেন লেখক পরিমল গোস্বামী। এমন স্মৃতিচূর্ণের উল্লেখ থেকে ফুটবলের বিস্তার যে কতটা দ্রুত ঘটছিল এই বাংলায়, সে সম্পর্কে অল্পবিস্তর ধারণা করা যায়।